Vrou ná verkragting met warm lepel gemartelDie verdagte wat in hegtenis geneem is. Foto: Verskaf ŉ 33-jarige man is in hegtenis geneem nadat hy weke lank die polisie ontduik het ná die beweerde verkragting van ŉ 40-jarige vrou wie se geslagsdele hy glo ná die voorval met ŉ warmgemaakte voorwerp gebrand het. Hoofsupt. Wilfred Kgasago, woordvoerder van die Ekurhuleni-metropolisie (EMPD), het gesê die verdagte het sowat twee weke gelede glo die slagoffer in Tembisa verkrag. “Ná die beweerde verkragting het hy ŉ eetlepel warmgemaak en die slagoffer se geslagsdele daarmee gebrand en daarna op vlug geslaan,” het Kgasago gesê. Kgasago het gesê lede van die EMPD se gemeenskapsdienseenheid het Dinsdag omstreeks 15:00 inligting ontvang oor waar die verdagte skuil. “Beamptes is na die Tsenolong-nedersetting in Tembisa waar hulle die man gevind en in hegtenis geneem het.” Volgens Kgasago is die slagoffer onlangs uit die Tembisa-hospitaal ontslaan en sterk sy tuis aan. Die verdagte is in aanhouding by die Tembisa-polisiestasie en moet binnekort in die plaaslike landdroshof verskyn op aanklagte van verkragting en aanranding met die doel om ernstig te beseer.